Petristä tuli isä tahtomattaan. Nyt 8-vuotias lapsi on tärkeintä hänen elämässään.

Videolla Iina Kuustosen puoliso Sebastian Rejman kertoo Iltalehden Sensuroimaton Päivärinta -ohjelmassa, miten isyys on muuttanut häntä.

Kolmekymppisen Petrin tyttöystävälle iski kova vauvakuume. Petriä kymmenen vuotta nuorempi nainen alkoi haluta kovasti lasta, kun hänen ystävänsä saivat lapsia. Petri koki, ettei ole valmis isäksi, eivätkä he ole yhdessä valmiita vanhemmiksi. Suhde oli kestänyt vasta alle vuoden.

- Minusta kestää muutaman vuoden tutustua toiseen niin hyvin, että pystyy päättämään tällaisen asian. Ajattelin myös, että talousasiat pitää saada ensin kuntoon, Petri kertoo.

Parin ehkäisyvälineenä olivat ehkäisypillerit, jotka Petri maksoi. Kuitenkin yhtenä päivänä, kun Petri tuli kotiin, tyttöystävä kertoi olevansa raskaana. Hän tunnusti Petrille, että on lopettanut ehkäisypillereiden käytön, koska halusi niin kovasti lapsen.

- Minä ajattelin, että et kai tee tällaista minulle, ei vielä. En ollut mitenkään valmistautunut. Ei siinä voi tehdä mitään, kun toinen kertoo olevansa raskaana.

Petri ei halunnut pyytää tyttöystävää tekemään aborttia.

- Sanoin, että kasvatan kyllä lapsen. Mielestäni emme olleet kuitenkaan päässeet pariskuntana siihen vaiheeseen, että olisimme olleet yhdessä valmiita vanhemmiksi.

Rakkaus heräsi heti

Petri sitoutui mielessään tulevaan lapseen, mutta hän ei pystynyt luottamaan enää tyttöystäväänsä.

- Töissä ollessani pääsin lomalle hänestä. Kotiin tullessani mietin, mitä hän on taas keksinyt. Lapsi tuntui olevan hänelle pakkomielle.

Petristä tuntui, että isyys tuli hänen elämäänsä aivan liian nopeasti. Synnytykseen Petri päätti mennä silti mukaan.

- Kun lapsi tuli pihalle ja itki ensimmäisen kerran, meitsin sydän suli. Pääsin pesemään lapsen ja ajattelin, että hän on omaa luutani ja vertani. Rakastuin häneen heti. Se oli täydellinen yllätys. Rakastuin myös uudelleen lapsen äitiin. Kun annoin lapsen äidin syliin, ajattelin, että parisuhdekin korjaantuisi.

Sinnittelevä perhe

Petri ei kuitenkaan kyennyt luottamaan tyttöystäväänsä uudelleen. Seurasivat pari vuotta, joita Petri kutsuu parisuhteen kannalta sinnittelyksi. Lapseen hänellä muodostui sen sijaan vahva side. Petri hoiti lasta myös koti-isänä. Ennen lapsen 3-vuotissyntymäpäivää Petrin ja tyttöystävän parisuhde tuli kuitenkin tiensä päähän. Petrin mukaan tyttöystävä oli epävakaa ja saattoi saada esimerkiksi raivokohtauksia yllättäen.

Lapsen huoltajuudesta tuli riitaa. Tyttöystävä vaati erossa yksinhuoltajuutta ja pelotteli Petriä, että nostaa Petrin aiemmat ongelmat virkavallan kanssa esiin. Petri taipui antamaan tyttöystävälle yhteisen lapsen yksinhuoltajuuden. Sitä hän katuu nyt katkerasti.

UNSPLASH

Yhteys revittiin rikki

Pian yksinhuoltajuuden saatuaan tyttöystävä ilmoitti, että muuttaa lapsen kanssa toiselle paikkakunnalle toiselle puolelle Suomea. Petri ei voinut estää muuttoa.

- Se iski syvälle. Hän repi siteeni lapseen. Olin aluksi katkeroitunut, mutta kun mietin asiaa tarkemmin, totesin, ettei tappelu ole järkevää. Lapsi olisi joutunut kuuntelemaan riitelyä ja haukkumista. En halua, että lapsi joutuu kärsimään huoltajuusriidassa.

Nyt Petri tapaa lastaan aina lomilla, mutta viikoittaiset tapaamiset eivät välimatkan takia onnistu.

- Lapsi haluaa muuttaa minun luokseni ja odottaa, että saa itse päättää asumisestaan 12-vuotiaana. Hän sanoo minulle, ettei halua asua äidin luona. Minun luonani on rajat ja minun luonani hän tuntee olonsa turvalliseksi.

Petrillä on kodissaan oma huone lapselle odottamassa.

- Minulla on hänelle huone valmiina. Odotan häntä koko ajan.

Löytyykö tasapainoinen nainen?

Petri haaveilee myös toisesta lapsesta, mutta elää tällä hetkellä sinkkuna. Lapsihaaveen toteuttamista varten pitäisi löytää tasapainoinen nainen.

- Haluaisin vielä toisen lapsen, mutta tasapainoisen naisen kanssa. Takaraivossa on aina pelko, ettei tasapainoista naista löydy. Siksi olen sinkku, vaikka kovasti haluaisin parisuhteen.

Muille Petri antaa neuvoksi, ettei kannata luovuttaa lapsensa huoltajuutta. Hän pitää sitä suurimpana virheenään.

- On noloa sanoa, että on tehnyt tällaisen virheen. Siitä tulee olo, että olen hylännyt lapseni, vaikka ajattelin oikeasti lapsen etua.

Petrin nimi on muutettu yksityisyyden suojelemiseksi. Juttu on julkaistu alun perin huhtikuussa 2018.

EMMI OKSANEN emmi.oksanen@iltalehti.fi